Kind sterf in bed ná taxi deur huis ploeg‘n Foto van die toneel. Foto: Verskaf ŉ 10-jarige kind is dood en twee is beseer toe ŉ minibustaxi Woensdag deur ŉ huis se muur in KwaZulu-Natal geploeg het. Volgens die KwaZulu-Natalse polisie het die bestuurder van die taxi omstreeks 06:00 beheer oor die voertuig verloor, waarna dit in ŉ huis in Burlington, Shallcross, ingeploeg het. “Drie kinders was tydens die botsing nog in hul bed aan’t slaap. Die trefslag van die botsing het veroorsaak dat die huismuur op hulle geval het,” het die polisie gesê. Die 10-jarige kind is op die toneel dood. Die ander kinders, onderskeidelik 12 en 14 jaar oud, het beserings opgedoen en is na die RK Khan-hospitaal geneem vir behandeling. Die bestuurder van die taxi het van die toneel af weggehardloop en is steeds soek. Die Chatsworth-polisie ondersoek ŉ saak van strafbare manslag.